MÓRÁGY KÖZSÉG ÖNKORMÁNYZAT

Képviselő-testülete

Szám: Mo/59-12/2024.
J E G Y Z Ő K Ö N Y V
Készült: Mórágy Község Önkormányzat Képviselő-testületének 2024. november 14-én 17,00 órakor a Községházán megtartott közmeghallgatásról.

Jelen vannak: Glöckner Henrik polgármester, 
 Berde Béla alpolgármester, 
 Illés Béla képviselő, 
 Horváth Dániel képviselő, 
 Mezei Balázs képviselő (5fő)

Tanácskozási joggal megjelent: Tenczlingerné Füle Mária jegyzői megbízott
A közmeghallgatáson megjelent a lakosság részéről 11 fő.

A polgármester köszönti a megjelenteket.

A közmeghallgatás napirendjére az alábbiak szerint tesz javaslatot.

1. Tájékoztató az önkormányzat 2024. évi tevékenységéről

2. Egyebek (észrevételek, hozzászólások)

A napirendet a jelenlévők egyhangúlag elfogadják, a közmeghallgatást a polgármester tájékoztatójával megkezdik.

1. Tájékoztató az önkormányzat 2024. évi tevékenységéről

A polgármester a mellékelt írásos tájékoztatóját ismerteti a jelenlévőkkel. (Beszámoló a jegyzőkönyv melléklete). 

2. Egyebek (észrevételek, hozzászólások)

Lieszkovszky Károlyné a Mórágyi Német Nemzetiségi Önkormányzat elnöke röviden beszámol a német önkormányzat 2024. évi tevékenységéről. (Beszámoló a jegyzőkönyv melléklete)
Glöckner Henrik polgármester ezt követően lehetőséget biztosított a lakosság részére a kérdések feltevésére.

Glöckner Jánosné: Nagyon támogatja, hogy dr. Szilágyi Mihálynak meg legyen az emlékműve.

Glöckner Henrik polgármester elmondja, hogy ennek semmi akadályát nem látja.

Simondi Edit: A Lovardánál felállított szalmabábukat szeretné karácsonyi hangulatba öltöztetni, ehhez szüksége lenne 2 darab napelemes égősorra.

Glöckner Henrik polgármester nem látja ennek semmi akadályát, megkéri Simondi Editet, hogy egyeztessenek majd róla, hogy pontosan milyen égősort szeretne.
Simondi Edit: A Temetőnél van WC, ki lehetne-e írni valahova a falra, mert nem nagyon tudják az emberek, hogy merre található.
Glöckner Henrik polgármester elmondja, hogy ki lesz írva, hogy hol található.

Simondi Edit: Volt már róla szó, hogy a gesztenyefák alatt kifolyt a murva, azt fel kellene tölteni. Ha majd lesz pénze rá az Önkormányzatnak, akkor több egyforma padot kellene kihelyezni.
Glöckner Henrik polgármester elmondta, hogy a padokról már többször beszéltünk, csak az a gond, hogy ami igazán alkalmas lenne, kültéri és stabil azok több százezer forintba kerülnének, amit jelenleg nem tudunk elszámolni, de megpróbáljuk valahogy megoldani.
Simondi Edit: A Petőfi utca 1. előtt a közvilágítást meg kellene nézni, nem ég a lámpa, sötét az a sarok így.

Glöckner Henrik polgármester elmondta, hogy megnézetjük.

Nagy Jánosné: Valami megoldást kellene találni arra, hogy a lakosok időben értesüljenek arról, ha nem lesz rendelés a fogorvosnál vagy a háziorvosnál. Az orvosi rendelőnél ki van rakva, ha elmarad a rendelés vagy felrakják a Mórágyon láttam, hallottam csoportba, amit nem olvas mindenki. A fogorvosi rendelési idő sincs kirakva, csak a rendelő ajtajára. Egyik nap fel akartunk menni, épp az udvarból álltunk ki, amikor láttuk, hogy a fogorvos megy el. A fogorvos azt mondta, hogy ha valaki tutira biztos menni akar aznap az jelezze az asszisztensnek.
Glöckner Henrik polgármester elmondja, hogy beszélt a fogorvossal, akivel nekünk szerződésünk van, azt mondta, hogy a rendelési idő kezdetétől a rendelési idő végéig ott lesz a fogorvos. 
Ha a háziorvos nem jelzi az Önkormányzatnál, hogy nem lesz rendelés, akkor mi sem tudjuk arról a lakosságot értesíteni, de beszél ezzel kapcsolatban a háziorvossal.
Mezei Balázs: Az ebédlőnél van egy kátyú, amit rendbe kellene hozni, mert a gyerekek esnek-kelnek miatta.
Glöckner Henrik polgármester elmondja, hogy még senki nem szólt emiatt, de megnézzük.

Több kérdés, hozzászólás, felvetés nem hangzott el.
Glöckner Henrik polgármester megköszönte a részvételt, és 18 óra 20 perckor bezárta a közmeghallgatást. 

